**EXTRAS-RAPORT**

## privind cooperarea Autorității Electorale Permanente cu A-WEB în domeniul electoral și

## participarea ca lector (orig. *speaker*) la Programul dedicat consolidării capacității de management electoral intitulat - *Consolidarea educației alegătorilor* (orig. *Strengthening Voter Education Course*), faza a 2-a, în perioada 18-27 august a.c.

## 

Ca urmare a discuțiilor de extindere a cooperării între AEP și A-WEB, Autoritatea a fost invitată să prezinte experiența și cele mai bune practici de educare a alegătorilor dezvoltate cu ocazia proceselor electorale recente din România participanților la Programul de consolidare a capacității de management electoral (CBP), intitulat - *Consolidarea educației alegătorilor* (*orig. Strengthening Voter Education Course*). Prima fază a programului de formare s-a desfășurat între 13-22 aprilie a.c. iar faza a 2-a a avut loc în perioada 18-27 august a.c.

AEP a participat la acest Program prin reprezentantul permanent al Autoritӑții la A-WEB, Ion-Mincu Rӑdulescu, care, ȋn calitate de lector, a susținut prezentarea cu tema “*Experiența de succes a  Autoritӑții Electorale Permanente privind educarea alegӑtorilor ȋn timpul pandemiei de COVID-19”.*

Totodatӑ, ȋn virtutea excelentei colaborӑri cu A-WEB, AEP a oferit asistențӑ electoralӑ ȋn cadrul *Programului de consolidare a capacității în domeniul managementului electoral*, proiect la care participӑ reprezentanți oficiali și experți din partea comisiilor electorale din Albania (Central Election Commission of Albania), Kazahstan (Central Election Commission of Kazakhstan), Malawi (Malawi Electoral Commission), Mongolia (General Election Commission of Mongolia, Suriname (General Secretariat for Elections of Suriname).

Activitățile s-au desfășurat în limba engleză și au avut loc prin intermediul platformelor online ZOOM, GOOGLE MET, având în vedere condițiile existente de protecție împotriva răspândirii virusului COVID-19, care nu permit discuțiile față în față între participanți.

**Despre A-WEB**

A-WEB este cea mai mare organizație internațională non-guvernamentală în materie de management electoral. Fondată în Coreea de Sud, Incheon, A-WEB are în prezent 118 membri, organisme de management electoral (EMB), din 108 țări de pe toate continentele, Europa (17), Asia (25), America (30), Africa (37), Oceania (6) și are semnate 17 Memorandumuri de Înțelegere (orig. *Memorandum of Understanding - MoU*) cu cele mai importante organizații internaționale active în domeniul electoral precum: United Nations Development Program, The International Foundation for Electoral Systems-IFES, International IDEA, Réseau des Compétences Electorales Francophones-RECEF, European Centre for Electoral Support-ECES, The Electoral Integrity Project, The Electoral Knowledge Network-ACE, Asian Network for Free Elections (ANFREL), Organization of American States (OAS), International, Republican Institute-IRI, National Democratic Institute-NDI, Democracy International, U.S. Agency for International Development-USAID, The Asia Foundation.

A-WEB promovează eficiența în organizarea și desfășurarea de alegeri libere, corecte, transparente și participative la nivel mondial și încurajează schimbul de expertiză între membri în vederea consolidării democrației la nivel mondial.

**Despre Program**

Programul de consolidare a capacității de management electoral (CBP) gestionat de A-WEB se desfășoară ca parte a Programului internațional de dezvoltare al guvernului Republicii Coreea (Programul Oficial de Asistență pentru Dezvoltare - ODA) și își propune să ajute oficialii și experții electorali ai țărilor membre A-WEB să-și dezvolte capacitatea profesională și explorează modalități de abordare a provocărilor cu care se confruntă organismele de gestionare a alegerilor, oferind participanților oportunitatea să acceseze diferite strategii pentru implementarea celor mai eficiente soluții practice. Programul servește, de asemenea, ca forum pentru schimbul de cunoștințe și expertiză în managementul alegerilor.

Educarea alegătorilor este esențială pentru a ne asigura că aceștia din urmă își pot exercita în mod eficient dreptul la vot. La polul opus, pregătirea insuficientă a alegătorilor în vederea participării la procesul electoral poate ridica întrebări legate de legitimitatea celor aleși sau chiar a instituțiilor. În acest sens, credem că este crucială construirea unor programe eficiente de educare și motivare a alegătorilor, deoarece informarea alegătorilor influențează rata de participare la procesul de votare și viața democratică a unei societăți.

Programul are ca scop îmbunătățirea competențelor profesionale ale oficialilor electorali și extinderea cunoștințelor cu privire la dezvoltarea unei strategii de educare a alegătorilor. Participanții au, de asemenea, șansa de a învăța din cele mai bune practici de programe de educație civică și electorală implementate în diferite țări, partenere A-WEB, și din transferul de know-how de la experții electorali implicați în derularea Programului de asistență electorală.

Obiectivele vizate de A-WEB pentru acest modul de asistență electorală sunt următoarele:

-să evidențieze importanța educării alegătorilor pentru a crește participarea acestora la procesul de votare;

-participanții să identifice și să țină cont de anumite considerații atunci când sunt create și planificate programe de educare a alegătorilor;

-participanții să se inspire din exemple de bună practică ale altor organisme de management electoral care au derulat cu succes programe de educare a alegătorilor;

-participanții să construiască un program eficace de acoperire a categoriilor de alegători vizate de campania de educare a alegătorilor, raportat la contextul fiecărei țări.

Analiza condițiilor sociale și politice, nivelul de evoluție și modernizare a democrației sunt factori determinanți care influențează crearea și implementarea unor programe personalizate de informare și educare a alegătorilor.

Desfășurarea programului prevede instruirea și asistarea participanților, discutarea unor studii de caz și ateliere practice, accesul la suportul de curs teoretic și practic și înregistrări video, chestionare de feedback etc. Pe tot parcursul Programului este oferită asistență și ghidare pentru toți participanții iar ulterior se recomandă transmiterea de către fiecare țară participantă a unui Raport de implementare a programelor de educare derulate, pentru informarea A-WEB, în baza Planului de acțiune prezentat.

Faza 1 a programului s-a desfășurat în perioada 13-22 aprilie a.c.

Participanții au avut ca primă sarcină elaborarea documentului de lucru intitulat “Raport de țară” care conține detalii despre programele de informare și educare a alegătorilor implementate de organismul de management electoral și analiza unui caz de bune practici în materie de educare a alegătorilor.

Directorul general al A-WEB a prezentat participanților informațiile legate de necesitatea și utilitatea Programului.

Participanții din partea Comisiilor Electorale din Albania, Kazahstan, Malawi, Mongolia, Suriname au făcut prezentări cu privire la programele lor de educare a alegătorilor și la provocările întâmpinate în proiectarea și implementarea activităților de sensibilizare a alegătorilor.

Primul subiect atins a fost cel legat de importanța utilizării rețelelor sociale pentru educație civică sau activități de sensibilizare a alegătorilor. Participanții au discutat despre dezvoltarea strategiei de comunicare prin intermediul rețelelor de socializare, dar și despre modalitatea rezolvării diferitelor provocări cu care se pot confrunta în timpul implementării campaniilor lor.

Sesiunea s-a axat pe un studiu de caz (Pakistan) care a detaliat activități despre încurajarea femeilor să participe la procesele electorale și despre implicarea tinerilor în alegeri. Participanții s-au familiarizat cu cele mai bune practici ale programului de educare a alegătorilor din Pakistan. Pe baza exemplelor și discuțiilor, oficialii electorali pot încorpora aceste bune practici în programele lor de educație civică și electorală pentru a facilita și îmbunătăți participarea alegătorilor din țările lor, la procesul electoral.

Profesorul Sung-hun Jang de la Institutul de Educație Civică pentru Democrație din Republica Coreea a prezentat experiența Comisiei Electorale Naționale a Republicii Coreea în educarea alegătorilor. Profesorul Sung-hun Jang a ținut o sesiune de întrebări și răspunsuri cu privire la materialul discutat și a oferit amănunte la numeroasele întrebări ale participanților.

Kyung Bae Park, vicepreședinte la Institutul Coreean pentru Strategii de dezvoltare, a susținut o prelegere despre cum se scrie un plan de acțiune pentru programele de educație a alegătorilor. În timpul sesiunii, participanții au aflat mai multe despre instrumentele și liniile directoare care îi vor ajuta să-și dezvolte planul de acțiune la terminarea programului.

Faza 2 a programului s-a desfășurat în perioada 18-27 august a.c.

Pe baza experiențelor și expertizei dobândite pe parcursul fazei 1, participanții trebuie să creeze o strategie și elaborează un “Plan de acțiune” care să conțină programe specializate care să vizeze educarea diferitelor segmente de alegători (tineri, femei, persoane cu nevoi speciale, persoane vârstnice, minorități etc).

Prima parte a discuțiilor s-a îndreptat către „Considerațiile și pașii dezvoltării programelor de educație a alegătorilor”. Dezbaterea a oferit participanților informații holistice despre abordări, metode și sfaturi privind dezvoltarea strategiilor de educare a alegătorilor. Sesiunea a fost concepută pentru a ajuta participanții să-și dezvolte planul de informare-educare pentru un grup țintă de grup și să-l prezinte la sfârșitul programului.

Un alt subiect abordat a fost legat de evaluarea programelor de educare a alegătorilor. Dezbaterea a oferit o imagine de ansamblu a etapelor necesare pentru pregătirea programelor eficiente de educare a alegătorilor, inclusiv identificarea nevoilor grupului țintă, definirea clară a obiectivelor pentru programele de educare a alegătorilor, întrebări esențiale pentru evaluarea acelor programe.

Reprezentantul ANFREL (Rețeaua Asiatică pentru Alegeri Libere), a ilustrat bunele practici dezvoltate de ANFREL pentru colaborarea eficientă dintre organismele de management electoral și organizațiile societății civile specializate în educația alegătorilor din Asia. Sesiunea și-a propus să sporească cunoștințele participanților cu privire la așteptările, practicile și provocările programelor de educație a alegătorilor furnizate de către organizațiile societății civile și modul în care organismele de management electoral pot oferi sprijin. Sesiunea a fost o șansă unică de a privi programele de educație a alegătorilor din perspectiva unei organizații civice și de a vedea exemple de branding și marketing al programelor de educație a alegătorilor. A fot reiterată necesitatea extinderii colaborărilor cu organizațiile societății civile.

Un alt studiu de caz prezentat a fost cel al Tunisiei fiind analizate campaniile implementate la nivel național: programele de sensibilizare pentru persoanele cu dizabilități, femeile din regiunile rurale cu un nivel ridicat de analfabetism, tinerii alegători.

La ultima sesiune a Programului participanții din Albania, Malawi, Suriname, Kazahstan și Mongolia și-au prezentat strategiile de programe de educare a alegătorilor pe care le dezvoltaseră în faza 1 a programului de formare. Participanții au primit un ghid cu privire la modul de dezvoltare a strategiei la începutul Programului, care a fost completat cu multe prelegeri și sesiuni pe măsură ce Programul a continuat.

Totodată, fiecare țară participantă a prezentat un plan de acțiune privind programul de educare a alegătorilor și a contribuit la discuțiile despre modalitățile practice de implementare.

Planul de acțiune prezentat de către fiecare participant va fi adoptat și implementat ca inițiativă sau program de inovare de către autoritățile electorale guvernamentale relevante din țările participante.

Directorul general al A-WEB a apreciat efortul tuturor oficialilor și experților electorali pentru participarea activă și angajamentul lor, împărtășind experiența și cunoștințele lor valoroase. S-a evidențiat faptul că participanții la Program au aplicat în mod constructiv noile cunoștințe și au dezvoltat o strategie ținând cont de contextul țării lor, adăugând uneori idei și soluții creative. Dezbaterile avute după fiecare prezentare și explicarea aspectelor pe care toate comisiile electorale le experimentează cu ocazia implementării programelor de educare au fost de un real folos.

*Contribuția Autorității Electorale Permanente la Program*, în faza a 2-a, a constat în prezentarea și discutarea strategiei și a programelor de educare și informare a alegătorilor implementate de Autoritate atât în perioada electorală dar și între procesele electorale.

România și-a asumat responsabilitatea organizării a două tipuri de procese electorale în timpul pandemiei COVID-19: alegerile pentru autoritățile administrației publice locale, desfășurate pe 27 septembrie și alegerile pentru Senat și Camera Deputaților, din 6 decembrie.

Obiectivele strategiei specifice pentru fiecare scrutin au vizat consolidarea încrederii alegătorilor în procesul de votare și asigurarea accesibilității acestora în vederea participării la vot, in țară și străinătate, după caz, în condiții de stare de urgență sau alertă cauzată de pandemia COVID.

Planurile cu activitățile implementate au vizat elemente legislative (adaptarea legislației electorale primare sau secundare la situația nou apărută, pandemie), elemente operaționale (cooperare inter-instituțională, digitalizarea unor procese, recrutarea & instruirea experților și operatorilor electorali, instruirea mandatarilor financiari, evaluarea conformității secțiilor de votare, instruirea reprezentanților instituțiilor partenere etc.), și elemente financiare (fundamentarea și obținerea fondurilor necesare în vederea organizării procesului electoral în condiții de maximă siguranță din punct de vedere al protecției sănătății tuturor celor implicați). Planurile implementare au vizat crearea de parteneriate și cooperarea cu instituții publice precum CNA, Televiziunea Română, Radio România, organizații civice, stabilirea grupurilor de alegători țintă vizate de strategie, alegerea unor mesaje potrivite și utilizarea în principal a mediului de informare TV, Radio și online (Facebook, Google, YouTube) dar și utilizarea website-urilor gestionate de AEP [www.roaep.ro](http://www.roaep.ro) și [www.votstrăinătate.ro](http://www.votstrăinătate.ro) ca puncte principale de informare autorizate. În același timp, AEP a creat și diseminat materiale de informare specifice (ghiduri, instrucțiuni etc., după caz) destinate celorlalte categorii de actori implicați în procesul electoral.

La AEP, în sediul central, a fost instalat cu sprijinul Serviciului de Telecomunicații Speciale (STS) un *call center* cu 14 terminale situate în departamentele cheie care sunt direct implicate în organizarea procesului electoral. Astfel, specialiștii AEP au oferit răspunsuri/ asistență telefonică/informații la peste 2000 de solicitări telefonice pentru fiecare scrutin electoral.

Obținerea de know-how despre organizarea alegerilor în timpul pandemiei COVID 19 prin participarea la conferințe/webinare internaționale

În vederea obținerii și utilizării know-how despre organizarea alegerilor în timpul pandemiei și pentru a spori relevanța mecanismelor și procedurilor utilizate în organizarea alegerilor în timpul pandemiei COVID-19, reprezentanții AEP au participat la 22 de conferințe și seminare online cu scopul de a face schimb de experiențe și bune practici la nivel internațional în ceea ce privește alegerile locale, respectiv la 13 conferințe și seminare cu privire la alegerile parlamentare. Astfel, AEP a putu valorifica, într-o perioadă dificilă, relațiile internaționale dezvoltate în planul schimburilor de bune practici și cooperării cu organisme electorale din țări relevante dar și cu cele mai importante asociații internaționale de profil electoral precum A-WEB, IFES, IDEA International, ACEEEO etc.

Producția de materiale informative despre alegeri și diseminarea acestora

Cu ocazia alegerilor locale, pentru a informa alegătorii corect și eficient, AEP a elaborat *Ghidul alegătorilor*, care conține informații generale despre alegerile pentru autoritățile locale, cum ar fi dreptul de a vota și de a fi ales, documente speciale, documente de identitate acceptate la vot etc. A fost făcut, de asemenea, *Ghidul cetățeanului Uniunii Europene pentru alegerile locale din 27 septembrie 2020*, astfel încât cetățenii europeni cu domiciliul sau reședința în România, care doreau să-și exercite dreptul de vot și/sau să fie aleși, să fie informați corect cu privire la reguli și proceduri în vigoare.

Pentru alegerile parlamentare a fost creată *Lista secțiilor de votare din străinătate* la alegerile din 2020 pentru Senat și Camera Deputaților, document disponibil pe site-ul AEP. Aceeași listă a fost disponibilă și sub forma unei hărți interactive pe site-ul Ministerului Afacerilor Externe din România. Pentru a informa alegătorii în mod corect și eficient, AEP a emis *Ghidul alegătorilor de țară pentru alegerile pentru Senat și Camera Deputaților din 6 decembrie 2020*, care conține date generale despre alegerile parlamentare, cum ar fi dreptul la vot și la candidatură, votul prin urna specială, documentele de identitate acceptate pentru vot etc. Totodată a fost emis *Ghidul pentru alegătorii români care locuiesc în străinătate la alegerile parlamentare din 2020*, astfel încât cetățenii români care locuiesc în străinătate să fie informați corect cu privire la regulile și procedurile în vigoare.

Folosind resurse interne, pentru alegerile locale am creat patru videoclipuri despre măsurile de protecție a sănătății în timpul campaniei electorale, despre măsuri și acțiuni privind exercitarea dreptului de vot - în limbile română/maghiară - despre exercitarea dreptului de vot prin urna specială (mobil) și despre exercitarea dreptul de vot în țară.

Pentru alegerile parlamentare am creat opt videoclipuri despre promovarea înregistrării pe portalul web www.votstrainatate.ro cu opțiunea de a vota prin poștă, despre procedura de înregistrare ca alegător prin poștă, versiuni video și audio, ilustrând tehnica votării prin poștă - în limbile română și maghiară - privind măsurile de protecție a sănătății în timpul campaniei electorale privind măsurile și acțiunile privind exercitarea dreptului de vot - în limbile română și maghiară - privind exercitarea dreptului de vot prin urna specială (mobil) și exercitarea dreptului de vot în țară.

La cererea AEP, Consiliul Național al Audiovizualului (CNA) a emis o recomandare tuturor canalelor naționale de televiziune pentru a difuza videoclipurile informative despre alegerile parlamentare în afara timpului alocat pentru reclame.

Website-ul AEP (www.roaep.ro) a fost actualizat non-stop cu informații relevante într-un format simplu și accesibil. Au fost create butoane speciale pentru secțiuni dedicate precum candidaturi, finanțare, urna specială de votare, rezultate alegeri, pandemie COVID 19 FAQ etc, pentru a oferi utilizatorilor o experiență plăcută și utilă cu ocazia accesării informațiilor oficiale despre procesele de votare.

Social media

În timp ce înainte de pandemia COVID-19, campaniile de informare erau desfășurate preponderent offline, folosind materiale tipărite, cum ar fi pliante, afișe sau pachete, anul 2020 a marcat o nouă abordare. Având în vedere restricțiile impuse de pandemie, campania de informare a alegătorilor a avut loc în principal în mediul online. În perioada electorală, videoclipurile au beneficiat de publicitate plătită pe Facebook, YouTube și în rețeaua de afișare Google prin Google ADS, în valoare de aproximativ 18.000 euro. Bugetul pentru campaniile de informare a crescut de până la 12 ori comparativ cu 2019, la alegerile prezidențiale, când costurile publicității online abia ajungeau la 1.500 de euro. Publicitatea plătită a generat peste 1 mil. interacțiuni (acoperire, vizualizări, aprecieri, distribuiri, comentarii), peste 5 mil. impresii pe pagina de Facebook și peste 1,5 milioane vizualizări ale videoclipurilor de pe YouTube și din rețeaua de afișare Google.

Relația AEP cu reprezentanții mass-media și diseminarea informațiilor în mass-media pentru a asigura transparența procesului electoral

Alegeri locale - pentru informarea corectă și eficientă a alegătorilor, președintele AEP a dat 34 de declarații de presă și interviuri (TV, radio, presă scrisă), în timp ce AEP a emis 44 de comunicate de presă;

Alegeri parlamentare - pentru informarea corectă și eficientă a alegătorilor, președintele AEP a dat 54 de declarații de presă și interviuri (TV, radio, presă scrisă), în timp ce AEP a emis 78 de comunicate de presă

AEP a organizat o sesiune online de informare și prezentare a modalității de votare pentru reprezentanții mass-media.

Pe toată perioada proceselor electorale, a fost achiziționat un cort de evenimente exterior pentru toți reprezentanții mass-media și jurnaliști acreditați, pentru a asigura spațiul necesar activității relațiilor de presă ale Biroului Electoral Central (declarații de presă, proiecție în timp real a prezenței la vot, rezultate provizorii și finale, precum și orice alte informații referitoare la desfășurarea alegerilor locale și parlamentare).

Adaptarea metodelor de informare și a mesajelor de informare pentru categorii speciale de alegători

Pentru a sprijini persoanele cu dizabilități, AEP are încheiat parteneriate cu diferite ONG-uri care reprezintă persoane cu nevoi speciale și asigură asistență, după caz. AEP a asigurat accesul minorității maghiare la informație electorală prin traducerea materialelor în limba maghiară. Pentru tinerii alegători AEP a utilizat instrumentele moderne și accesibile de diseminare a informațiilor(social media).

Consultare și cooperare cu organizațiile civice

AEP a organizat dezbateri online unde a invitat organizațiile civice să participe în vederea informării acestora supra unor subiecte de interes public.

Diseminarea informațiilor electorale pentru alegătorii din străinătate prin intermediul ONG-urilor civice privind alegerile pentru Senat și Camera Deputaților.

Pe 20 iulie 2020 și 6 august 2020, la cele două sesiuni de webinar online inițiate de asociațiile românești din Italia, Germania, Franța, Elveția și Marea Britanie, cu scopul de a vota prin poștă la alegerile parlamentare din 2020 și de a mobiliza diaspora în informare și campanie de promovare a acestui tip de vot în contextul pandemiei COVID-19. Toate materialele de informare a alegătorilor au fost trimise de AEP către asociațiile românești care se află în evidența misiunilor diplomatice care solicită, în același timp, sprijinirea eforturilor instituției de a promova platforma www.votstrainatate.ro prin diseminarea acestora printre comunitățile pe care le reprezintă.

Campania de informare menită să voteze în străinătate, desfășurată de AEP, a fost remarcată de asociațiile civice din străinătate, care au apreciat eforturile depuse de Autoritate pentru a informa alegătorii români din străinătate cu privire la metodele de vot de care dispun, și anume, votul prin poștă și votul la secția de votare mai aproape de casă. Mai mult, AEP a trimis asociațiilor românilor care locuiesc în străinătate toate materialele informative, solicitând, în același timp, sprijinul lor în promovarea platformei www.votstrainatate.ro în rândul comunităților lor;

De asemenea, AEP a încheiat un acord de parteneriat cu Liga Studenților Români din Străinătate (LSRS), care vizează, printre altele, să sprijine eforturile AEP de a promova și disemina materiale de informare privind votul prin poștă în rândul comunităților românești care locuiesc în străinătate.

AEP a încheiat un acord de parteneriat cu „Uniunea Studenților din România” (USR), care vizează, printre altele, să sprijine eforturile AEP de a promova și disemina materiale de informare cu privire la alegeri. „Uniunea Studenților din România” este cea mai importantă federație studențească din România care reunește organizații din 13 centre universitare

Colaborarea cu alte instituții

Cooperarea dintre AEP și Ministerul Afacerilor Externe privind diseminarea informațiilor electorale pentru alegerile pentru Senat și Camera Deputaților

Pentru a disemina toate informațiile necesare alegătorilor români care locuiesc în străinătate, AEP a creat un grup de lucru împreună cu Ministerul Afacerilor Externe; Întrucât reglementările Facebook nu permiteau vizarea cetățenilor români care locuiesc în alte țări, AEP a reușit să promoveze toate materialele informative prin intermediul paginilor de Facebook ale consulatelor și ambasadelor române. Ministerul Afacerilor Externe a oferit sprijin pentru campania noastră de informare privind înregistrarea online pentru portalul de vot prin poștă www.votstrainatate.ro;

Combaterea dezinformării cu privire la procesele electorale

În contextul accentuării fenomenului de răspândire a unor știri false, incomplete sau parțial adevărate, care pot genera confuzie, neîncredere și formarea de opinii eronate în rândul publicului, procesele electorale devin din ce în ce mai vulnerabile la interferențe dăunătoare ale diferiților actori de stat sau nestatali. Astfel, combaterea acestui fenomen devine esențială pentru creșterea rezistenței societății împotriva manipulării informațiilor și pentru protejarea democrației;

Printre măsurile întreprinse de AEP pentru combaterea dezinformării se numără întărirea poziției Autorității ca sursă principală de informații exacte și precise, obiectiv atins prin emiterea constantă de comunicate de presă, prin actualizarea constantă a site-ului web și a paginilor oficiale de pe rețelele sociale cu informațiile relevante publicate în timp util, precum și prin declarații de presă și discursuri ale președintelui AEP. În acest sens, atât presa, cât și rețelele de socializare au fost monitorizate activ pe tot parcursul campaniei electorale, astfel încât orice știre falsă să poată fi contestată cât mai curând posibil, iar efectele negative ale răspândirii să poată fi contracarate.

Acreditarea observatorilor interni

Pentru observarea alegerilor locale, AEP a emis 84 de acreditări: 54 de acreditări pentru asociații și fundații, 15 acreditări pentru instituții media străine, 15 acreditări pentru observatori internaționali;

Pentru observarea alegerilor parlamentare, AEP a emis 194 de acreditări: 40 de acreditări pentru asociații și fundații, 15 acreditări pentru instituții de presă străine, 30 de acreditări pentru observatori internaționali și 95 de acreditări pentru instituțiile media interne centrale și locale.

Programul internațional de observare a alegerilor

AEP a inițiat Programul de observare a alegerilor pentru alegerile locale, cu participare internațională, observatori străini în numele misiunilor diplomatice și Programul de observare a alegerilor pentru alegerile parlamentare, cu participare internațională observatori străini în numele misiunilor diplomatice, care a avut loc exclusiv în ziua alegerilor. La ambele alegeri, participanții au vizitat 15 secții de votare din patru centre de votare din diferite districte ale capitalei București, în diferite momente ale zilei. Grupul a participat, de asemenea, la o întâlnire la Biroul Electoral Central cu reprezentanții Biroului.

Trebuie precizat că AEP a inițiază activități cu privire la educația alegătorilor și în perioada ne-electorală care se realizează pe baza strategiei multianuale. Această strategie acoperă următoarele elemente:

* Dialog constant cu alegătorii prin intermediul rețelelor sociale și al mediului online;
* Editarea Revistei pentru Studii Electorale cu scopul de a promova cultura electorală în rândul membrilor academiei și a părților interesate relevante;
* Sărbătorirea înființării AEP în anul 2004 la data de 29 octombrie;
* Ziua internațională a alegerilor (februarie);
* Ziua internațională a democrației (septembrie)
* Vizite ale studenților la sediul AEP și prezentări despre activitatea AEP;
* Participarea AEP la evenimentele dedicate lansării cărților și revistelor;
* Participarea PEA la dezbateri electorale permanente și forumuri de informare inițiate de societatea civilă, instituții, universități etc;
* Conectarea și dialogul constant al AEP cu mass-media cu privire la toate aspectele și activitățile relevante, cum ar fi: procesul electoral, finanțarea partidelor politice și campaniile electorale, îmbunătățirea legislației electorale, transparență, integritate;
* Conectarea și dialogul constant al PEA cu părțile interesate și alte entități implicate în procesul electoral din România pentru o îmbunătățire constantă a legislației;
* Acordarea de diplome / distincții / medalii instituțiilor și persoanelor din mediul academic și instituțiilor cheie implicate în procesul electoral pe proiecte comune;

AEP a planificat (temporar sunt amânate din cauza pandemiei COVID 19) să extindă activitățile anuale privind informațiile și educația alegătorilor prin:

* + Ziua porților deschise pentru alegători;
  + Lansarea unui punct de informare-documentare electorală și a unui mini-muzeu electoral la sediul central al AEP;
  + Implementarea Proiectului „Zilele Democrației – Săptămâna altfel”, care urmează să fie implementat pentru elevi (AEP întâmpină tinerii elevi pentru informații-documentare despre );
  + Dezvoltarea de proiecte comune cu organizații civice și universități despre informarea și educația alegătorilor;

Rezumând contribuția AEP la Program, se poate spune că participanții au fost interesați de expertiza AEP legată de programele de informare a alegătorilor dedicate alegătorilor tineri, vârstnici, minorități, persoane cu nevoi speciale.

Au fost abordate provocările legate de priorități în alocarea resurselor necesare derulării programelor de informare și educare a alegătorilor dar și oportunitățile legate de inovare, sau creativitate necesare în configurarea unor soluții eficiente și adecvate.

Reprezentantul permanent al AEP pe lângă A-WEB a reiterat necesitatea clarificării terminologiei în materie, respectiv sesizarea diferențelor dintre informare (accesul la vot), conștientizare și motivare (încrederea în procesul electoral), educare (drepturile omului și dreptul la vot, democrație și alegeri democratice, libere și transparente) atunci când sunt implementate programe și derulate astfel de activități. În funcție de obiectivele vizate și de scopul urmărit sunt alocate resurse pentru producția de conținut accesibil categoriei de alegători vizate și sunt create parteneriate de colaborare în vederea diseminării informațiilor către aceiași alegători.

Bunele practici dezvoltate de AEP au fost analizate și discutate în vederea înțelegerii de către participanți a necesității implicării tuturor părților interesate în procesul de informare și educare electorală: instituții publice, organizații civice, organizații ale tinerilor, elevilor, studenților, femeilor, persoanelor cu nevoi speciale, minorităților, instituții mass-media, organizații internaționale, organisme de management electoral partenere, reprezentanți ai oficiilor diplomatice străine etc. Un proces incluziv presupune ascultarea tuturor părților interesate dar și contribuția activă a acestora la reușita programelor de diseminare a informațiilor către alegători. Totodată, identificarea percepțiilor și atitudinii alegătorilor despre programele informativ-educative ale organismului electoral dar și determinarea nevoilor de informare ajută la crearea și implementarea cu succes a proiectelor derulate.

AEP a inițiat pe parcursul celor două procese electorale Pandemia COVID-19 continuă să afecteze toate aspectele vieții noastre sociale, iar procesul electoral nu este o excepție. Criza globală a sănătății a crescut cererea de utilizare a platformelor online pentru diferite servicii, inclusiv pentru educația alegătorilor. Oficialii electorali s-au confruntat cu diverse situații și au fost nevoiți să utilizeze noi abordări în timpul COVID-19 iar din acest punct de vedere posibilele vulnerabilități de operaționalizare sau comunicare în noul context sanitar au fost transformate în oportunități de dezvoltare. Integrarea componentei online și a digitalizării unor procese în activitatea Autorității au constituit elementele determinante ale unei strategii de succes care necesita soluții în situație de pandemie.

A fost abordată și importanța măsurării eficienței programelor de informare și educare fapt care presupune evaluări (rata de participare la procesul electoral obținută, chestionare de experiență și oportunitate) dar și obținerea feedback-ului de la segmentele de alegători vizate. Cele două instrumente pot fi utilizate ca elemente de analiză și de constatare a progresului de alfabetizare electorală în vederea implementării viitoarelor activități informativ-educative pentru categoriile de alegători vizate.

Participanții la Program au avut oportunitatea de a discuta cum să perceapă, să analizeze și să evalueze nevoile alegătorilor în vederea stabilirii unor programe dedicate și eficiente.

**Concluzii**

Alfabetizarea electorală a alegătorilor este un proces continuu (cuprinde atât perioada electorală cât și pe cea non-electorală) și contribuie în mod direct la creșterea nivelului participării alegătorilor la procesul de votare, indiferent de nivelul de modernizare electorală existent al unei țări, fie că vorbim de țări cu democrație incipientă, democrație aflată în tranziție sau democrație stabilă.

Participarea AEP la acest tip de programe de cooperare electorală a oferit posibilitatea dezvoltării de bune practici dar și partajării de *know-how* în vederea consolidării capacității administrative.

Pentru a amplifica recunoașterea AEP pe plan internațional, ca instituție de încredere care furnizează servicii publice electorale de înaltă calitate și care asigură împlinirea dorințelor legitime al electoratului, inovăm și multiplicăm numărul acțiunilor de cooperare.

În perioada scursă de la înființare, AEP a dobândit o suficientă dezvoltare a capacității administrative și este un partener puternic și credibil pentru a furniza expertiză și asistență electorală dar și pentru a dezvolta schimburi de bună practică cu organisme electorale similare sau organizații electorale internaționale relevante. Istoric vorbind, din punct de vedere al experienței dobândite în organizarea și managementul alegerilor, de la momentul înființării, AEP a gestionat împreună cu ceilalți actori electorali cu atribuții în domeniul electoral un număr de peste 34 scrutine electorale diferite în perioada 2004-2021 (3 scrutine - alegeri prezidențiale, 4 scrutine - alegeri europarlamentare, 5 scrutine - alegeri parlamentare, 2 scrutine-alegeri parlamentare parțiale, 4 scrutine - alegeri locale, 11 scrutine - alegeri locale parțiale, 5 scrutine - referendum).

În planul relațiilor internaționale, obiectivele principale urmărite sunt buna reprezentare a AEP pe plan internațional, dezvoltarea schimburilor de experiență în materie electorală în vederea partajării de *know-how* și furnizarea de către AEP a asistenței în materie electorală.Astfel, dezvoltarea activă a relațiilor de cooperare în domeniul electoral, la nivel internațional, cu organisme similare și instituții partenere și asigurarea transparenței activității electorale din România în vederea consolidării reputației AEP de actor electoral avansat și de încredere la nivel internațional, se subscrie misiunii generale a AEP.

Având în vedere cele precizate, considerăm că participarea Autorității Electorale Permanente la acest tip de Program se circumscrie obiectivelor de cooperare internațională urmărite în anul 2021.

*Exemplar 2/2*